**Συμμετοχή στο μονοήμερο πρόγραμμα του ΚΕΠΕΑ Κισσάβου-Ελασσόνας με τίτλο**

**«Μονοπάτια της πέτρας και του δάσους στον Κίσσαβο»**

Την Παρασκευή 18/11/2022 οι μαθητές του Α1 και του Α2 τμημάτων του σχολείου μας επισκέφτηκαν το Μεταξοχώρι κοντά στην Αγιά Λάρισας συμμετέχοντας στο μονοήμερο πρόγραμμα του Κέντρου για την Περιβαλλοντική Εκπαίδευση και την Αειφορία (Κ.Ε.ΠΕ.Α) Κισσάβου Ελασσόνας.

Στα πλαίσια του προγράμματος περιηγήθηκαν στο πετρόχτιστο και εξαιρετικής ομορφιάς χωριό του Μεταξοχωρίου καθώς και στο περιφερειακό τμήμα του οικισμού στα όρια με το δάσος, εντόπισαν χαρακτηριστικά του οικισμού, συζήτησαν για τις αειφορικές πρακτικές των παραδοσιακών κατασκευών, τις οποίες μπορούμε να μεταφέρουμε στην σημερινή μας πραγματικότητα (ενεργειακή εκμετάλλευση του Ήλιου, τρόποι αερισμού και δροσισμού κ.λ.π.), καθώς και για την αειφορική διαχείριση του δάσους. Ομάδα μαθητών συμμετείχε σε βιωματική δραστηριότητα προσδιορισμού της ηλικίας αιωνόβιου πλατάνου χρησιμοποιώντας σαν μέτρο το άνοιγμα των χεριών των μαθητών («εναγκαλισμός» του κορμού από 8 μαθητές στη σειρά = περίπου 600 χρόνια ηλικία του δέντρου) και ακολούθησε επίσκεψη στο λαογραφικό μουσείο του Μεταξοχωρίου όπου οι μαθητές ήρθαν σε επαφή με αντικείμενα και όψεις της καθημερινής ζωής των ανθρώπων του οικισμού σε παλιότερες εποχές, καθώς και με επαγγελματικές δραστηριότητες που έχουν πια εκλείψει –όπως την καλλιέργεια του μεταξιού, από την οποία είχε πάρει και το όνομά του το χωριό.

ΥΠΕΥΘΥΝΕΣ ΕΚΠΑΙΔΕΥΤΙΚΟΙ

ΓΚΟΥΓΚΟΥΣΤΑΜΟΥ ΑΝΘΗ ΠΕ-04.04

ΖΑΦΕΙΡΗ ΕΥΑΓΓΕΛΙΑ ΠΕ-86

ΖΑΨΑΛΗ ΝΙΚΟΛΕΤΤΑ ΠΕ-06